**აქ დავიბადეთ**  
აქ დავიბადეთ,   
აქ ვიხილეთ სინათლე დღისა,  
რომ მარადიულ ყრმებად დავრჩეთ

ჭაბუკ ქვეყნისა,  
ბებიების და ბაბუების, მშობლების გარეშე...  
ღამ-ღამობით, ბავშვთა საძინებელში  
ორთქლი ასდიოდა მომინანქრებულ ქვაბს,   
ხოლო გარეთ, სასადილო ოთახის გასწვრივ  
მობიბინე ფართო გაზონზე  
ფესვმოკლე ბალახები  
ობლებივით ეკვროდნენ ერთურთს.

**როდესაც აქ ხარ**  
  
როცა ახლოს ხარ,  
სხეულისგან განვიძარცვები.  
როს ერთად ვვახშმობთ,   
სხვა გემო აქვს ჟოლოსაც, ბრინჯსაც..  
როცა ჩემთან ხარ,   
რადიოდან ღვენთავს მოცარტი...  
მას ვეღარ ახშობს ხმაური და აურზაური.  
ხოლო კვირაძალს, საქულბაქეში,

სადაც მიწყივ ხიფათი გელის,

საქულბაქეში, ქალაქის ცენტრში  
სუყველაფერი ისე ღმუის,  
ისე ბზინვარებს,  
როგორც ჭვირვალი ლენტი   
თევზებით სავსე გუბურის თავზე  
...როდესაც აქ ხარ.

**არ მიღირს**  
  
განა ღირს გკითხო:  
თუ გიყვარვარ?!  
ბედნიერი ხარ?!  
თუნდაც, უბრალოდ,  
შანსი მოგეცეს, ნებიერად რომ იგრძნო თავი?...  
რისთვისღა ვცდილობ, ნეტავ, ასე გაფაციცებით  
ვპოვო პასუხი იმ კითხვაზე, რომელსაც ველი,

მაგრამ

რომელსაც არ დამისვამ აღარასოდეს...

**მამაკაცი**

შენთან ვარ მარად,  
ვით ბრმა ასულის   
მკერდს მიხატული შავი პეპელა,

შენი პერანგის  
შიგნით ვფარფატებ...  
  
 **ჟოლოს ბუჩქი**  
  
ყოველღამ, როცა მაგ ტკბილ-მჟავე სუნით ვბრუვდები,  
ხოლო შენ კი ჩემს მწარე სურნელს დაეწაფები,  
ჩვენს ნეკნებსშუა ჟოლოს ბუჩქი აღმოცენდება:  
თვალდახუჭულნი ვაგემოვნებთ უმწიფარ ნაყოფს …  
ჩვენს სახეებზე მეწამული ლაქები ჩნდება..

**ვისწავლე, ვით განვისვენო**  
  
ახლა მე ვუწყი, ვით განვისვენო,  
ვით ავერიდო უაზრო ჭიდილს.  
ვისწავლე, როგორ ვიძინო მშვიდად,  
არ მსდევდეს სიზმრის კოშმარი დიდი.  
  
უხმოდ ვპასუხობ ყველა შეძახილს  
გავიხანგრძლივე სიამე ნებით. ავუშვებ ძაღლებს, კარს ვტოვებ ღია,  
კედლისკენ ვწვები, ძილს მივნებდები.  
  
ჩემთვის ძვირფასი და სასურველი  
მძიმედ მოიწევს ნისლის ნამქერი:  
მიახლოვდება, თვალებს მიმძიმებს  
... მერე კი ქრება სუყველაფერი.  
  
  
**ორი სიმღერა იაკობზე**  
 1  
ყოველდღიურად, ოდეს ტრაპეზობს, იაკობის გონება სრულად   
შეპყრობილია ამგვარი ხილვით:  
გამუდმებით უბრუნდება ამომშრალი ჭის ქვაბულს,  
რომელიც შედედებული მდუმარების შოკისმომგვრელ სამყაროს სხეულს  
ვეებერთელა კრატერივით ატყვია დაღად.  
  
 2  
  
იაკობი სამოსის შიგნით

მუდამ იცვამდა ოფლით გაჟღენთილ კვართს იოსების:  
სამხარზეც, ვახშამზეც, ნადიმობისას, ის ხედავს სისხლს,   
სისხლს — ხალიჩაზე,  
სისხლს — თასში,  
სისხლს — ლანგარზე,

საიდანაც საჭმელს მიირთმევს…

**xxxxxxx**  
  
გვიახლოვდება დილის ნათელი, ცა გარინდულა გაკვირვებული:  
ჰგავს უსამანო ოკეანეებს,  
ყველგან ვერ სწვდება სხივთა კრებული.  
  
და წვიმასავით ძირს ეფინება,   
არ ელოდება არვის მადლობას;  
როგორც მდიდარი სოვდაგრის შვილი  
საიდუმლოდ რომ გასცემს წყალობას.  
  
განფენილია ციდან მიწამდის  
და ემსგავსება ვეება კარავს.  
მასში იმალვის, რასა ჩვენ ვხედავთ,  
ანდა მარადი სიბნელე ფარავს.  
  
 **თხა**  
  
აღმოსავლეთის ქალაქში,  
საყასბოში,  
საქონდაქრეზე,  
პაწაწინა თხის თავი იდო.  
მოსილი შავი, ხვეული ბეწვით.  
ის იყო ერთი ციკანთაგანი,  
რომლებიც წვრილი კანჭებით   
და სუსტი ჩლიქებით  
დაკუნტრუშებენ ქვადქცეული   
უდაბნოს გასწვრივ.  
მას გახელილი ჰქონდა თვალები,  
დაღლილი მზერა ირეკლავდა  
სისხლით დამთვრალ ქვეყნიერებას...  
გზის განაპირას იდგა ბეკეკა და თხაც იქ იყო  
.. ან, საერთოდ, სულაც არ იყო...

**ჩვენ**  
  
ჩვენს თავს არ ვგავართ,  
მგონი, სულაც თოვლივით დავდნით  
ათასცხრაასორმოცდაათის უსაშველო გაჭირვებისას;  
რძის ფხვნილივით გავიხსენით ბრაზილიურ ყავაში ამერიკულ ამანათების.  
პირველად იყო საჭმელები…  
ხოლო შემდეგ— ტანისამოსი...  
ხავერდის ქუდი პირბადიანი  
დანაოჭებულ სახეზე დედის,  
რომელსაც შვილი გარდაეცვალა.  
მწარე ცრემლები ეცემოდა გულისპირს კაბის,  
რომელსაც ვიცვამ შაბათობით, გამოსასვლელად.  
როცა გვწადია, ვიგალობოთ უწინდებურად,  
თუმც ეს გალობა აღარ არის ხმაშეწყობილი.  
  
  
  
**როცა მარტო ვარ**  
  
როცა მარტო ვარ, მინდა ფიქრში გარდავიცვალო,   
შემოვიბურო ღრუბელივით მრუმე წიაღით  
და ჩავიძირო გაბზარული წყალქვეშა ნავი,  
გამოვიმწყვდიო ჩემი თავი ძილის დილეგში.  
  
როცა მარტო ვარ ღონემიხდილი  
და განიყოფა ნაწილებად ჩემი სხეული  
და ცალ-ცალკე განმეშორება, შემომაგებებს  
შიშსა და ზაფრას ბოროტი სული.  
  
როცა მარტო ვარ, თავგზა მერევა,  
მრჩება მხილოდ ის, არ არსებული,   
მხოლოდ ის ერთი, არარაი არარაისა,  
..და ყოველივე ლოდივით მაწევს.

**ძმის დასაფლავება**  
  
შემმოსეს თეთრი შაბათის კაბით, თუმცა შაბათი სულაც არ იყო...  
და წამიყვანეს იერუსალიმს, მაგრამ არა — ექსკურსიაზე,  
ხელთ მომაჩეჩეს თაიგული, მაგრამ არა — მინდვრის ყვავილის.  
გავერიეთ უამრავ ხალხში.  
მერე ღრუბელი გადაიყარა, ისე ცხელოდა, რომ ყურებმა წივილი იწყეს.  
იქ, მოედანზე, ვიღაც ქალმა უსაშინლესმა გამიხვრიტა კაბის საყელო,  
მეორე ქალი მონდომებით ლამობდა კუბოს დამსხვრევას, სახეს იხოკდა და ტყიურივით გაჰყვიროდა, რომ სამარეში დედა მიელის…  
მუქსათვალიანი შავი ბუები გაჰკიოდნენ ცეცხლოვანი ელმავლებივით. შემდეგ ჩხავილით ტყეს მიაშურეს…  
ძმას რომ მოვუხმო,  
ჩემი ძახილი მხოლოდ ექოდ დამიბრუნდება.  
  
  
 **არის ასაკი**  
  
არის ასაკი, როცა გული უარყოფს სხეულს,  
როგორც ორგანო ნასხვისარი, საღი,

თუმც უმაქნისი იმავდროულად.  
თითქოს კლავიშებს ჭეშმარიტი წაჰგვარეს ჟღერა,  
თითქოსდა სულმა გააღწია ქვის სამყაროს ლაბირინთიდან,  
ხოლო სხეული სხვა კლდის ღრმულში ელოდება  
დავანებული.

**შემდეგ**  
  
დრო ძვირად ფასობს..  
შემდგომად ჩვენი სხეულების გარდაცვალების,  
როს მეყსეულად განქარდება ყველა წადილი,  
ყველა ოცნება განიბნევა კვამლისებურად  
და ხორცი ჩვენი მტვრად იქცევა თვინიერ ფერის...  
რისხვად, ზიზღად და გულგრილობად ავიზილებით  
გახრწნილ მატლებში.

**სახელები**  
  
ო, სახელები, უთვალავი სახელები, დალეწილნი, გადაწმასნულნი,  
სიცილ-ტირილით წარმოსათქმელნი.  
სახელები ქუჩების, კლასელების, მათი და-ძმების...  
ვის ხსენებაზეც ესტუმრები ცოდვის საუფლოს.  
ჰაერში მიმობნეულნი ზუზუნებენ უცნაური თავგამოდებით,  
მორჩილებენ ჟამთა დინებას, ტაბუს ჰმონებენ  
სიცილისა და ტირილის მიღმა...  
ასე ისმის ჩემი მშობლების და თვისტომთა საუბარი იმის შესახებ,  
რაც იყო ადრე.  
  
  
 **სიმღერა**  
  
დააფრთხეს ჩემი ბაღის ცხოვრება,  
ბაღისა, სადაც ყოველ დილას ფიქრით ვიწყებდი.  
ამ ხეთა ძირში ჩემი გული განისვენებდა  
ბაღის, რომელსაც ყოველ ბინდ-ბუნდზე   
ჩემი სისხლით და ხორცით ვკვებავდი.  
  
მთვარის ნათელში ქურდებივით შემოიპარნენ  
ჩემი სიცოცხლის გასაძარცვავად  
ფესვებიანად ამოგლიჯეს გიაცინტები,  
ჩემთვის ძვირფასი,  
უტურფესი გიაცინტები.  
  
  
 **ჯერ კიდევ სკოლაში**

ჯერ კიდევ სკოლაში, მოწაფეობისას, დავიფიცე:  
გავთხოვდები და არასოდეს აღარ ვიხილავ

შენს დანაოჭებულ სახეს.  
მუდამ მშურდა სხვათა დედები,  
მუდამ შენი მოკვლა მეწადა  
ლოყებალეწილს...  
ერთხელ, სიბრაზით დავანაკუწე მოქარგული ლურჯი ზეწარი  
და დავიფიცე, ჩემი ხელით მოგკლავდი,   
როცა უგულოდ მომექეცი და სიცხიანი   
არ გამიშვი ექსკურსიაზე.  
ხოლო შუადღით თავი ნულზე გადავიპარსე  
და დავიფიცე, რომ დილამდე თავს მოვიკლავდი.  
საღამოთი კი სადღაც ვიპოვე  
შენი გაკრული ხელით ნაწერი,   
შენი უგვანი და მახინჯი ხელით ნაჯღაბნი,  
ცოლიან კაცთან მიწერილი სამიჯნურო “ჩემი” ბარათი.  
რად არ იფიქრე, თუ რა დღეში ჩავვარდებოდი?!  
გულწრფელად გეტყვი, ყველაფერი გადამავიწყდა, რადგან სიბერე შემეპარა და ჩემი სახე, ნაოჭიანი,   
შენ გარდა აღარავის სჭირდება აწი.

**საღეჭი რეზინი**  
ვერ გვხედავდნენ, რას ვიქმოდით ღობის გადაღმა,

რამეთუ ყველა  
გართული იყო რაიმე საქმით —

გადაჰქონდათ ხალიჩები და პიანინო,   
ან კიდევ — წყალი ანადუღარი.  
ხელებაწეულებმაც ჩაგვიარეს ამასობაში ...  
და ეს არ იყო სულაც ზმანება.  
პირგამშრალი ველოდებოდი წყლის ადუღებას,  
თან ღობის იქით ჟესტების ენით

ვაჭრობა მქონდა გაჩაღებული:  
ვიღაცის სველი, ნერწყვით სავსე პირიდან

საღეჭმა რეზინამ   
ჩემს გამშრალ პირში გადმოინაცვლა  
მარილიანი კარაქისა და ერთი ლუკმა პურის სანაცვლოდ.  
ბუზებმა მისი წირპლიანი თვალებიდან ჩემს თვალებზე გადმოიბარგეს …  
რეზინს ვღეჭავდით და ერთმანეთს მივჩერებოდით ...  
კარგახანია გაგვიცივდა ანადუღარი წყალი...  
ეს ხდებოდა 1948 წელს,

კვირკობისთვეში,

როცა ქალები და ბავშვები  
გადმოიყვანეს იაფადან, ტყვევნილ ქალაქიდან ...  
ღობის იქით და აქით ირეოდნენ ლტოლვილები   
მთელი დუნიის ...

**გაზაფხულის უამინდობა**  
  
თებერვლის ბოლოს ავდარი მძლავრობს,  
შემდგომად ზამთრის მშრალი დღეების.  
სეტყვამ და თქეშმა შეაცბუნა ხე ალუბლისა…  
ის ხომ საპარტაძლოდ იკაზმებოდა...

**ხელის თხოვნა**

ხელსა გთხოვ, მშვენიერო მამრო.

გოლეულზე უტკბესია შენი სხეულის კუთხე-კუნჭული.

ხომ თანახმა ხარ გახდე ჩემი საყვარელი თანამეცხედრე?

მთელი ათი დღე პასუხს თმენით დაველოდები,

მთელი ათი დღე ვიშიმშილებ და ვიმარხულებ.

მთელი ათი დღე განვერთხმები შენს კართან, ზღურბლთან.

დაე, თუნდ შენმა მეზობლებმა გამასილაქონ…

ვინძლო სად ვპოვო კაცი შენზე აღმატებული,

აბრეშუმივით ლბილი, სათუთი?!…

კვლავ გიმეორებ: ხომ გსურს გახდე ჩემი მეუღლე?!

,